Напрыканцы студзеня скончылася акцыя “св. Мікалай ідзе да дзяцей”, арганізаваная валанцёрскім рухам св. Мікалая. Згодна з ідэяй акцыі, кожны жадаючы ў акрэсе свята Божага Нараджэння мог на нейкі час стацца Святым Мікалаем і падрыхтаваць падарунак для пэўнага дзіцяці з дзіцячага дома альбо з небагатай сям’і. Адбывалася яна на рыма- і грэка-каталіцкіх парафіях і ў гэтым годзе прайшла ня толькі ў Віцебску, але і ў Полацку, Лёзна, Шуміліна, Магілёве, Воршы, Мазыры, Лідзе. Сабраныя з акцыі падарункі валанцёры аднеслі ў мясцовыя дзіцячыя інтэрнаты і прытулкі, а таксама да бедных і патрабуючых сем’яў. У выніку радасць атрымалі болш за 200 дзетак і непоўнаспраўных асобаў. Але, таксама, не менш важным вынікам стаў актыўны удзел у акцыі нашых беларускіх вернікаў, якія шчыра хацелі падзяліцца часцінкай сваёй хрысціянскай любові і стварыць маленькі вагенчык радасці ў дзіцячых вачах.